**АНАЛИЗА ЕФЕКАТА ЗАКОНА**

**Kључна питања за анализу постојећег стања и правилно дефинисање промене која се предлаже**

Закон о музејској делатности („Службени гласник РС”, број 35/21) је на снази од 16. априла 2021. године, а почеће са применом 17. октобра 2021. године. Пре његовог доношења музејска делатност није била регулисана посебним законом којим би била уређена музејска делатност сходно својим специфичностима, већ је била уређена Законом о културним добрима („Службени гласник РС”, бр. 71/94, 52/11 – др. закон, 99/11 – др. закон, 6/20 – др. закон и 35/21– др. закон) који је по свом карактеру општи пропис који уређује општа, заједничка питања заштите културних добара.

Законом о музејској делатности уређују се услови и начин обављања музејске делатности, њена структура и организација, уређење и делокруг рада музеја, начин заштите, коришћења и обраде музејске грађе и вођење музејске документације и друга питања од значаја за обављање музејске делатности.

У Закону о култури је утврђено да кандидати за директоре установа културе морају имати високо образовање и најмање пет година радног искуства у култури. Остали услови за избор кандидата за директора установе утврђују се статутом установе. Према одредбама тог закона вршилац дужности директора мора да испуњава услове за избор кандидата за директора.

С друге стране, у Закону о музејској делатности у члану 49. став 3, је утврђено да директор и вршилац дужности директора музеја, поред услова утврђених одредбама закона којима се уређује област културе, може бити лице које има положен стручни испит и најмање пет година рада у музејској делатности. Ово решење може изазвати проблеме у пракси спровођења јавних конкурса за избор директора музеја, јер би могло довести до тога да се у неким случајевима примењује наведена одредба Закона о музејској делатности, а у неким одредбе Закона о култури којима су за директора и вршиоца дужности директора предвиђени услови високо образовање и најмање пет година радног искуства у култури а остали услови утврђују статутом установе .

**Проблеми које закон треба да реши и циљеви који се постижу доношењем закона:**

Разлог за доношење ове измене закона се односи на потребу усаглашавања Закона о муејској делатности са Законом о култури у контексту дела закона којим се регулишу услови које треба да испуњава директор и вршилац дужности директора музеја, односно одредбама члана 36. став 1. и члана 37. став 4. тог закона. Садaшње решење може изазвати проблеме у пракси спровођења јавних конкурса за избор директора музеја, јер би могло довести до тога да се у неким случајевима примењује наведена одредба Закона о музејској делатности, а у неким одредбе Закона о култури којима су за директора и вршиоца дужности директора предвиђени услови високо образовање и најмање пет година радног искуства у култури а остали услови утврђују статутом установе.

Доношењем измене Закона о музејској делатности овај проблем се регулише тако што се одредба члана 49. став 3. мења у складу са решењем из наведених одредби Закона о култури, чиме ће се избећи будући поменути пробеми у пракси у погледу примене различитих закона у постуцима избора директора музеја на јавним конурсима, односно именовања вршиоца дужности директора.

**Кључна питања за утврђивање циљева**

Како усагласати Закон о музејској делатности са решењима из Закона о култури.

**Кључна питања за идентификовање опција јавних политика**

У току анализе разматрано је неколико релевантних могућности:

- status quo - не мењање важећег Закона о музејској делатности,

- доношење новог закона који би у потпуности регулисао ову област.

- изменe односно допуне Закона о музејској делатности којим би се извршила корекција уочених проблема,

Прва опција није била одржива из разлога што није могуће на други начин решити уочену неусаглашеност одредаба Закона о музејској делатности и Закона о култури.

Друга опција није неопходна јер није потребно доношење новог закона који би регулисао ово питање.

**Кључна питања за анализу финансијских ефеката**

За спровођење овог закона нису потребна буџетска средства.

**Кључна питања за анализу економских ефеката**

Доношење предложенe изменe Закона о музејској делатности неће имати економске ефекте.

**Кључна питања за анализу ефеката на друштво**

Доношење предложенe изменe Закона о музејској делатности неће имати ефеката на друштво.

**Кључна питања за анализу управљачких ефеката**

1. Да ли се изабраном опцијом уводе организационе, управљачке или институционалне промене и које су то промене?

Измене Закона о музејској делатности доводе до организационих, управљачких или институционалних промена и то тако што ће се одредба члана 49. став 3. ускладити са решењем из наведених одредби Закона о култури, са Законом о култури у контексту дела закона којим се регулишу услови које треба да испуњава директор и вршилац дужности директора музеја, односно одредбама члана 36. став 1. и члана 37. став 4. тог закона.

1. Да ли постојећа јавна управа има капацитет за спровођење изабране опције (укључујући и квалитет и квантитет расположивих капацитета) и да ли је потребно предузети одређене мере за побољшање тих капацитета?

Предложене измене закона не захтевају побољшање капацитета министарства надлежног за културу

1. Да ли је за реализацију изабране опције било потребно извршити реструктурирање постојећег државног органа, односно другог субјекта јавног сектора (нпр. проширење, укидање, промене функција/хијерархије, унапређење техничких и људских капацитета и сл.) и у којем временском периоду је то потребно спровести?

За реализацију изабране опције није потребно извршити реструктурирање постојећег државног органа, односно другог субјекта јавног сектора (нпр. проширење, укидање, промене функција/хијерархије, унапређење техничких и људских капацитета и сл.).

1. Које додатне мере треба спровести и колико времена ће бити потребно да се спроведе изабрана опција и обезбеди њено касније доследно спровођење, односно њена одрживост?

Нема потребе за спровођењем додатних мера за спровођење предложене измене закона.

**Кључна питања за анализу ризика**

У вези са ризицима спровођења изабране опције потребно је одговорити на питања:

1. Да ли је за спровођење изабране опције обезбеђена подршка свих кључних заинтересованих страна и циљних група? Да ли је спровођење изабране опције приоритет за доносиоце одлука у наредном периоду (Народну скупштину, Владу, државне органе и слично)?

Спровођење изабране опције приоритет je за министарство надлежно за културу, будући да Закон о музејској делатности почиње са применом 17. октобра 2021. године.

1. Да ли су обезбеђена финансијска средства за спровођење изабране опције? Да ли је за спровођење изабране опције обезбеђено довољно времена за спровођење поступка јавне набавке уколико је она потребна?

За спровођење предметног акта нису потребна финансијска средства ни спровођење поступка јавне набавке.

1. Да ли постоји још неки ризик за спровођење изабране опције?

Не постоји ризик за спровођење изабране опције.